Kohtaamisia-työpaja
2024-10-15 12:00 - 15:00, 2024-10-17 12:00 - 15:00 (Europe/Helsinki) | Kuopion museo
KOHTAAMISIA – mielikuvia eri kulttuureista tulevien nuorten kohtaamisista TYÖPAJAT
Itä-Suomen yliopiston tutkimushanke ”Ryhmien välisiä suhteita ja paikallisia kohtaamisia – Maahanmuuttajataustaisten ja suomalaisten nuorten mielikuvia toisistaan, elämästään ja tulevaisuudestaan monikulttuurisessa Savossa” käynnistyi 1.1.2023 ja jatkuu 31.12.2026 saakka. Koneen säätiön rahoittamassa hankkeessa Ukrainasta ja Lähi-Idästä tulevat nuoret pohtivat yhdessä suomalaisten nuorten kanssa elämäänsä ja tulevaisuuttaan Savossa taidelähtöisin menetelmin.
Esittelemme yhteistyössä Kuopion museon kanssa, 4.-29.10.2024, nuorten tekemiä piirustuksia ja maalauksia.
Järjestämme myös näyttelyyn liittyen taidelähtöisiä kollaasityöpajoja, joissa teemana on Kohtaaminen. Vapaa pääsy!
Tiistai 15.10. klo 12-15 (supersyysloma)
Torstai 17.10. klo 12-15 (supersyysloma)

Opastus: Syksyinen luonto
2024-10-16 14:00 - 14:45, 2024-10-18 13:00 - 13:45 | Kuopion museo
Syksy on kiireistä aikaa metsäneläimille. Monet eläimet, muun muassa oravat täyttävät ruokavarastojaan ja karhujen täytyy syödä hyvin, jotta ne jaksavat nukkua pesissään pitkän talven yli. Osa linnuista muuttaa etelään, mutta pöllöt ottavat varaslähdön soidinmenoissa jo syksyllä. Myös kasvimaailmassa tapahtuu valmistautumista talveen. Näkyvimpiä merkkejä siitä ovat lehtipuiden värikäs loisto. Tervetuloa mukaan opastukselle tutustumaan näihin syksyisen luonnon muutoksiin!
Syksyinen luonto -opastuksia on syyslomaviikolla kaksi, joista perjantain opastus on suunnattu erityisesti lapsille:
Ti 16.10. klo 14 yleisöopastus
Pe 18.10. klo 13 lasten opastus
Opastus sisältyy Kuopion museon pääsymaksuun (13 / 7 €, alle 18-v maksutta), Museokortti ja Kaikukortti käyvät.

Savutuvan taikaa -lastenvartti
2024-10-17 10:30 - 10:45 | Kuopion museo
Savuisen ja harmaan savutuvan kätköistä löytyy monta mielenkiintoista tarinaa.
Savutuvan taikaa -lastenvartti kertoo niistä mielenkiintoisimmat lapsille ja lapsenmielisille.
Savutuvan taikaa -lastenvartin kesto on noin 15 minuuttia. Ohjelma sisältyy museon pääsymaksuun. Alle 18-vuotiaille museovierailu on aina maksuton!

Puuhapaja: Loistavia luontokappaleita
2024-10-18 11:00 - 15:00 | Kuopion museo
Näy pimeässä loistavan luontokappaleen avulla! Syysloman puuhapajassa tehdään luonto- ja eläinteemaisia heijastavia asusteita yhdistämällä huopaa ja heijastinkangasta. Työpaja sopii itsenäisesti yli 10-vuotiaille, pienemmät puuhailijat tarvitsevat aikuisen avukseen.
Työpajamaksu 3 €/asuste.

Opastus: Ysäri
2024-10-19 13:00 - 13:45, 2024-10-26 13:00 - 13:45, 2024-11-09 13:00 - 13:45 | Korttelimuseo, Kirkkokatu 22, Kuopio, 70100
Tule tutustumaan Kuopion korttelimuseolle Ysäri-näyttelyyn opastetun kierroksen kautta. Opastus sisältyy museon pääsymaksuun (8/5 €, Museokortti, alle 18-vuotiaat maksutta). Kesto n. 45 min.
Ysäri 28.8.2024-16.3.2025, Kuopion korttelimuseo
Ysäri saapuu Kuopioon! Vieläkö muistat ensimmäiset kännykät ja matopelin? Entä lama-ajan? Pääsitkö nauttimaan MM –95 kultajuhlahumusta? Työväenmuseo Werstaan kiertonäyttely Ysäri kertoo vuosisadan päättäneestä muutosten ja mullistusten vuosikymmenestä yhteisesti jaettujen muistojen kautta.
Lama koetteli Suomen taloutta ja markat vaihtuivat euroiksi EU-jäsenyyden myötä. Suomesta tuli monikulttuurisempi ja matkustaminen vilkastui. Maassa otettiin askelia sukupuolten välisen tasa-arvon sekä sateenkaari-ihmisten oikeuksien edistämiseksi. Menestymiset urheilussa ja kauneudessa antoivat aihetta juhlaan. Lisäksi television äärelle keräännyttiin viihtymään koko kansan suosikkiohjelmien pariin.
Näyttelyn esineet, arkistomateriaali, ihmisten jakamat muistot ja äänimaailma johdattavat museokävijän 1990-luvun tunnelmaan. Ne kertovat viestintätapojen, kulutustottumusten sekä vapaa-ajan muutoksista. Näyttelyä varten kerättiin aineistoa noin sadalta lahjoittajalta. Tätä aineistoa on mukana poikkeuksellisen paljon.
Ysäri on Suomen ensimmäinen 1990-lukua käsittelevä museonäyttely. Se katsoo murroskautta pintaa syvemmältä luoden tilaa yhteisten muistojen jakamiselle. Pysähdy selaamaan puhelinkopin puhelinluetteloa, ihastele aikakauden leluja tai virittäydy MM -95 kultajuhlahumun tunnelmaan kuvaamalla itsesi Havis Amanda -patsaan silhuetin kanssa.
Kevään opastukset:

La 11.1. klo 13
La 18.1. klo 13
La 1.2. klo 13
La 8.2. klo 13
La 15.2. klo 13
La 22.2. klo 13
La 1.3. klo 13
La 8.3. klo 12 (huom. poikkeava alkamisaika)
La 15.3. klo 13

Korttelimuseon slam book
2024-10-19 13:00 - 14:00 | Korttelimuseo, Kirkkokatu 22, Kuopio, 70100
Lauantaina 12.10. ja 19.10. klo 13-14 pääset täyttämään Ysäri-näyttelyssä Korttelimuseon omaa Slam bookia. Opas neuvoo sinua tarvittaessa tämän hauskan kirjan täyttämisessä.
Mukaan pääsylipulla

Luontokirjalukupiiri
2024-10-23 17:00 - 18:00
Luontokirjalukupiiri kokoontuu kerran kuukaudessa keskiviikkoisin klo 17.00–18.00. Lukupiirissä tutustutaan kiehtovan ajankohtaisiin teoksiin ja keskustellaan niiden herättämistä ajatuksista. Kirjallisuus- tai ympäristöasiantuntemusta ei tarvita, ja mukaan voi tulla yhdelle tai useammalle kerralle. Lukupiiri toimii hyvin myös kirjavinkkauksena – keskustelun kuunteleminen on mainio tapa löytää kiinnostavaa luettavaa!
Lukupiiri järjestetään verkossa Zoom-alustalla osoitteessa: https://zoom.us/j/99576520794
Ennakkoilmoittautumista ei tarvita. Lisätietoja saa osoitteesta aikuistenosasto.kirjasto@kuopio.fi
ke 23.10. Inkeri Markkula: Maa joka ei koskaan sula
ke 20.11. Merlin Sheldrake: Näkymätön valtakunta

Opastus: Muuttuva luonto
2024-10-26 14:00 - 14:45 | Kuopion museo
Muuttuva luonto -näyttelyssä matkustetaan itäsuomalaisen luonnon historiaan ja nykytilaan. Matka alkaa kaukaa menneisyyden mammuttiarolta, kiertelee luonnonmetsän siimeksessä ja järvien syvänteissä ja päätyy lopulta ihmisen muokkaamaan maisemaan. Millainen mahtaa olla luontomme tulevaisuus?
Tule mukaan opastukselle tutustumaan itäsuomalaisen luonnon monivaiheiseen tarinaan!
Opastus sisältyy pääsylipun hintaan, alle 18-vuotiaat ilmaiseksi. Museokortti käy. Opastus on kestoltaan noin 45 minuuttia.

Opastus Ruutujen kapina -näyttelyyn
2024-10-27 14:00 - 15:00, 2024-11-03 14:00 - 15:00, 2024-11-10 14:00 - 15:00 | KUMMA, Kauppakatu 35, Kuopio, 70100
Tule mukaan avoimelle opastukselle Ruutujen kapina -näyttelyyn! Opastuksia järjestetään joka sunnuntai klo 14. Opastukseen voi osallistua taidemuseon pääsymaksulla 10/5 €, alle 18-vuotiaat ilmaiseksi ja Museokortti käy maksuvälineeksi.
Kuopion taidemuseon uusi Ruutujen kapina -näyttely rikkoo perinteisen sarjakuvan rajat ja vie kävijät ainutlaatuiselle matkalle nykysarjakuvan maailmaan. Nykysarjakuvanäyttely lataa Kuopion taidemuseoon tilallisia teoksia, ääntä, videoita, liikettä ja aikamatkailun tunnetta. Näyttelyssä tutkitaan sarjakuvaa tilan taiteena, sen mahdollisuuksia ja mahdottomuuksia mm. seinämaalausten, installaatioiden ja monikanavaisten teosten kautta.
Näyttelyssä on mukana vahvasti tarinallisuuteen nojaavia teoksia sekä tilallisen sarjakuvan mahdollisuuksia ja käsitetaiteen keinoja hyödyntäviä teoksia. Näyttelyn taiteilijat tulkitsevat lähestymistapoja paikkaan, henkilökohtaiseen tilaan, muistiin ja kotiseutuun. Taidemuseon lämpiöön katetaan myös messevä otanta nykysarjakuvaa perinteisemmässä muodossa kirjoina ja lehtinä kävijöiden luettavaksi.
Näyttely juhlistaa sarjakuvakollektiivi Kutikutin 20-vuotista taivalta. Mukana on monipuolinen joukko Kutikutin taiteilijoita: Sami Aho, Juliana Hyrri, Susanna Kesänen, Tiina Lehikoinen, Apila Pepita, Hanneriina Moisseinen, Lauri Mäkimurto, Jyrki Nissinen, Hannele Richert, Aiju Salminen ja Emmi Valve.

Taidevartti: Juliana Hyrri, Hot hot fantasy, 2024
2024-10-30 13:00 - 13:15 | KUMMA, Kauppakatu 35, Kuopio, 70100
Tervetuloa syksyn ensimmäiselle taidevartille, jossa pääsemme sukeltamaan syvälle Ruutujen kapina -näyttelyn sarjakuvataiteen maailmaan! Tällä kertaa keskitymme erityisesti Juliana Hyrrin tilalliseen maalaukseen “Hot Hot Fantasy”, joka on toteutettu suoraan taidemuseon seinään.
Taidevartilla voit nauttia taiteesta omalla tavallasi – voit joko vain kuunnella ja uppoutua teoksen maailmaan tai osallistua aktiivisesti kysellen ja kommentoiden.
Taidevartti sisältyy Kuopion taidemuseon pääsymaksuun 5/10 €, alle 18-vuotiaat ilmaiseksi ja Museokortti käy maksuvälineeksi.

Hyvinvoinnin iltakoulu – Vaikeiden tunteiden punainen lanka
2024-10-30 17:30 - 18:30 | Kuopion museo
Miten sietää vaikeaksi koettuja tunteita? Miten ilmaista, purkaa ja käsitellä niitä?
Entä mitä tarpeita niiden alla on, mitä tunteiden viestistä voi oppia?

Punainen lanka – elämän merkityksellisyyttä etsimässä -kokonaisuudessa kokeiltiin punaisen langan luovaa, toiminnallista ja kehollista konseptia tunteiden käsittelyssä. Työskentelystä syntyi valokuvanäyttely valokuvataiteilija Helena Karhun kanssa. Millaisia pohdintoja yhteisötaideteokseen osallistuneet ihmiset kävivät vaikeiden tunteiden äärellä? Mitkä asiat ovat heitä auttaneet? Kuva- ja yhteisötaiteilija, TM Ulla Remes avaa ihmisten oivalluksia valokuvateosten kautta ja syventää teemaa tunnetaitojen kautta.

Kuopion Korttelimuseossa kesällä 2024 nähty näyttely sai vaikuttunutta palautetta kävijöiltä avoimuudesta, rohkeudesta ja toiveikkuuden kannattelusta. Jos et ehtinyt näyttelyyn, tule tänne!
Tilaisuus on kaikille avoin ja maksuton!

Tilaisuuden mahdollistavat yhteistyössä Tukipilari, Syömishäiriöliitto – SYLI ry, Savon mielenterveysomaiset – FinFami ry, Kuopion Ensikotiyhdistys, Mieli kriisikeskus Kuopio ja Kuopion museo.

Jaakko Metsäpelto: Outo Kuopio
2024-11-01 10:00 - 2024-11-30 17:00 | KUMMA, Kauppakatu 35, Kuopio, 70100
Outo Kuopio -ääni-installaatio etsii outouksia kaupungin arjesta ja tavalliseksi mielletyistä hetkistä. Voiko Puijon lenkkipolut tai kaupungin syke kuulostaa mystisen jännittävältä? Miltä Kuopio kuulostaisi esimerkiksi vieraan planeetan sivilisaation tai vaikkapa ihan vain pienen lapsen perspektiivistä?

Outo Kuopio on säveltäjä Jaakko Metsäpellon luoma äänimaisema, joka on toteutettu käyttäen Kuopion kaupunkialueen ja Puijon metsän ääniä.

Kekri
2024-11-01 16:30 - 20:00 | Kuopion museo
Kekri oli menneinä vuosisatoina maatalouden elämänmenossa vuoden tärkein juhla. Silloin satokausi päättyi ja talojen piiat sekä rengit saivat hetken viettää harvinaista vapaa-aikaa. Esi-isien henget olivat liikkeellä – niitä lepyteltiin lahjoin ja ruokaherkuin. Tulevaa ennustettiin taioin… Kekri ja halloween edustavat samaa Euroopasta lähtenyttä kulttuuriperintöä.
Toivotamme teidät tervetulleiksi tutustumaan kekrijuhlintaan ja nauttimaan ohjelmasta! Kuopion korttelimuseolla on jo iltapäivällä avoin käräjäopastus. Kuopion museon perjantai-illalle sijoittuvassa tapahtumakokonaisuudessa on luvassa monenlaista ohjelmaa livemusiikista kauhuteemaiseen äänihuoneeseen, juureslyhtypajaan ja enteiden tulkintaan.
Kuopion museon tapahtuma on pääsääntöisesti maksuton kaikille (katso mahdolliset poikkeussisällöt ohjelmasta). Lisäksi tapahtuman aikana klo 16.30-20.00 ovat Kuopion museon näyttelyjen pääsyliput maksuttomat kaikille alle 29-vuotiaille. Yli 29-vuotiaille lippujen hinnat ovat normaalin hinnaston mukaiset (13 €/ 7 € tai Museokortti tai Kaikukortti).
****
KUOPION MUSEOLLA TAPAHTUVAA (vapaa pääsy kaikille, ellei toisin ilmoiteta)
Elävää musiikkia:
– klo 18 Jatkoroikka666 (kesto n. 40 min)
– n. klo 19 alkaen Trubaduuri Calle Pakarinen
Opastukset ja tietoiskut:
– Tietoiskuina mikä se kekri ylipäätään on? Mitä silloin tapahtuu, ja miksi se oli aikoinaan vuoden merkittävin juhla?
– Kekrimenoihin käydään tutustumassa myös museon legendaarisessa hämyisessä savutuvassa. Savutuvan kekristä kertoilevat illan mittaan museon oppaat lyhyinä opastuksina. Savutupa sijaitsee Kuopion museon 3. näyttelykerroksessa, ja sinne pääsee tapahtuman aikana maksuttomasti alle 29-vuotiaat. Yli 29-vuotialle liput normaalin hinnaston mukaan (13 / 7 €). Myös Museokortti ja Kaikukortti käyvät.
Juureslyhtytyöpaja ja reseptikioski:
– Satokauden juhlintaan ovat maan antimet kuuluneet tärkeänä osana – niin myös meillä! Kaikille askartelun ja kädentaitojen ystäville on museon oppimistilassa tarjolla juureslyhtytyöpaja. Juureslyhtytyöpaja on maksuton alle 29-vuotialle. Yli 29-vuotiaille työpajamaksu on 3 €/lyhty.
– Juureksista saa loihdittua myös monta herkkua, niihin opastaa ja parhaita makuja maistattaa Sanna Louna (ruoka- ja elintarvikeasiantuntija), Itä-Suomen maa- ja kotitalousnaiset.
Henkien huone:
Museon vanhempaan osaan loihditaan äänielämys, jonka kokee vain se, joka uskaltaa laittaa pimeässä silmänsä kiinni ja korvansa auki…
Enteiden kohtalonpyörä:
Kokeile rohkeasti ennustaa itsellesi seuraavan vuoden kohtalo. Pikapalkinto uskaliaille!
Kasvomaalaus:
Jos omasta kaapista ei löytynyt mitään kekrin tai halloweenin mukaista päälle laitettavaa, voi tunnelmaan virittäytyä myös museolla kasvomaalauspisteellä.
Näyttelyt:
Kuopion museon perusnäyttelyihin on tapahtuma-aikana klo 16.30–20 vapaa pääsy alle 29-vuotiailla. Yli 29-vuotialle liput normaalin hinnaston mukaan (13 / 7 €). Myös Museokortti ja Kaikukortti käyvät. Perusnäyttelyt: Ihmisen aika, Muuttuva luonto sekä Toden ja Tarun rajalla. Vaihtuvana näyttelynä ensimmäistä päivää auki: Jonne Heinonen ROM.
Kahvila Kantti on avoinna klo 20 saakka ja palvelee herkkutiskillään ja valikoimallaan koko illan!
KUOPION KORTTELIMUSEOLLA TAPAHTUU:
Käräjäopastus klo 15 käräjätuvassa. Opastuksella syvennytään noituuden ja taikuuden käsittelyyn entisajan Kuopion käräjillä. Museon paikalla on aikoinaan sijainnut Kuopion ensimmäinen käräjätupa, joka valmistui jo 1650-luvulla! Opastus järjestetään klo 15 ja siihen on vapaa pääsy. (Korttelimuseo sulkeutuu muiden tilojen osalta klo 15.) Vapaa pääsy kaikille.
**********
Eli ei kun vaan naamiaisasua niskaan ja mukaan kekrimäiseen menoon! Tapahtuma on kohdennettu ensi sijassa nuorille ja nuorille aikuisille, eikä sen sisältö välttämättä sovellu lapsille. Tapahtumayhteistyössä ovat mukana Kuopion nuorisopalvelut, Kuopio Rock Academy sekä Itä-Suomen maa- ja kotitalousnaiset. Nuori Kuopio livestriimaa illan sisältöä omalla Instagram-kanavallaan instagram.com/nuorikuopio
Tapahtuma on osa Kuopio250-juhlavuotta. Pidätämme oikeudet kaikkiin muutoksiin.
***********
Maa makaa martaana satovuoden vieriessä päätökseensä;
On aika juhlia loppua ja alkua.
Pirtin uuni lämmittää, pöytä on koreana sadon antimista;
Liikkeellä on niin eläviä kuin kuolleita.
Yötaivaalla kumottaa kuu, pilvien takaa tuikkivat tähtöset,
Lehdon luona virvatuli välkkyy.
Männingäiset, manalaiset, hiidet ja henget aliset
Talonväeltä uhrilahjoja kärkkyy:
Saunan lauteille ateria makoisa,
Pyhän puun tykö kallo lampaan.
Maitotilkka on maahiselle mieluisa,
Vainajille maistuu viinaryyppy varmaan.
Tule, vietä kekriä kanssamme,
Ehkäpä asusteena jotain sopivaa teemaan,
Huvitusta järjestämme vuoksenne,
Joten viivythän vieraana pitkälle marrasiltaan!
https://kuopionmuseot.fi/wp-content/uploads/2024/06/KEKRI-video-vaaka-somelaatu.mp4

Puuhapaja: Hehkuvat hahmot
2024-11-02 11:00 - 15:00 | Kuopion museo
Supersuosittu Hehkuvat hahmot -puuhapaja tulee jälleen!
Yhdistellään pingispalloja, led-tuikkuja ja mielikuvitusta. Seoksen tuotoksena syntyy karmaisevia, huvittavia ja hassunhauskoja, halloweenteemaisia pikkulyhtyjä tuomaan myöhäissyksyyn iloa ja valoa. Työpaja sopii itsenäisesti yli 10-vuotiaille, pienemmät puuhailijat tarvitsevat aikuisen avukseen.
Työpajamaksu 3 €/lyhty.

Etäopastus: Kekri
2024-11-02 12:00 - 12:30 | Kuopion museo
Kekri, keyri, köyri, kööri, rakkaalla juhlalla on monta nimeä! Nykypäivänä harvempi kuitenkaan tietää tästä menneiden aikojen merkittävästä vuotuisjuhlasta saatikka juhlii sitä.
Kuopion museolta striimataan pyhäinpäivänä klo 12 etäopastus, jonka aikana tutustutaan kekriperinteeseen ihan yleisestikin, mutta ennen kaikkea pohjoissavolaisesta näkövinkkelistä. Etäopastuksen kesto on noin puoli tuntia.
Striimin löydät Kuopion museon YouTube-kanavalta: https://www.youtube.com/@Kuopion_Museo
Tervetuloa kuulolle!

Taidevartti: Aiju Salminen, Kuppi nurin, 2023
2024-11-06 13:00 - 13:15 | KUMMA, Kauppakatu 35, Kuopio, 70100
Tällä kertaa taidevartilla on käsittelyssä Aiju Salmisen teos Kuppi nurin. Vartilla pohdiskellaan muun muassa sitä montako ruutua sarjakuvaan tarvitaan, missä kaikkein jännittävimmät asiat sarjakuvassa tapahtuvat ja sitä, voisiko vähempikin usein riittää, että ei ihan uupuisi. Ja tietysti sitä, että kuka sen kupin kaatoi.
Taidevartilla voit nauttia taiteesta omalla tavallasi – voit joko vain kuunnella ja uppoutua teoksen maailmaan tai osallistua aktiivisesti kysellen ja kommentoiden.
Taidevartti sisältyy Kuopion taidemuseon pääsymaksuun 5/10 €, alle 18-vuotiaat ilmaiseksi ja Museokortti käy maksuvälineeksi.

Kantin Kestävä Keskiviikko, Perinnepelit ja -leikit
2024-11-06 17:00 - 18:30 | Kuopion museo
Pelikasvatuksen ja pelikulttuurin teemaviikon kunniaksi tutustumme perinnepeleihin ja leikkeihin, rakennamme puuhyrriä ja kuulemme arvoituksia. Lopuksi tutustumme Kuopion museon savutuvassa entisajan vapaa-ajanviettotapoihin oppaan johdolla ja jaamme ylisukupolvisesti omia lempileikkejä ja muistoja.
Mukana leikittämässä Kallan tyttöjen partioryhmä vetäjineen. Ota siis lapset tai lapsenlapset mukaan ja tulkaa yhdessä mukaan hyvän mielen iltaan! Vapaa pääsy.
Kuopion kaupunginkirjasto tuo iltaan tuttuun tapaan aineisto- ja kirjavinkkejä. Aineistoista on pieni kirjanäyttely pääkirjastolla tapahtuman jälkeen.
Tulossa syyskaudella 2024:
-> 6.11. klo 16.30-18 Peliviikko, perinnepelit ja -leikit
20.11. klo 16.30-18.30 OMPELUSEURAT Farkunpaikkaus & Tanssitupa. Kansantanssin opetusta livemusiikkiin sekä vapaata tanssia. Aiempaa tanssikokemusta tai omaa paria ei tarvita. Opettamassa Outi Markkula, muusikkona Jenni Venäläinen.
27.11. klo 16.30-18 Joulupostia ikäihmisille -joulukorttipaja. Omatekoisilla korteilla ilahdutetaan kotihoidon ja asumispalvelujen ikääntyneitä asiakkaita. Keräykseen jätettävän kortin teko on maksutonta. (Halutessaan kortin voi tehdä myös omaan käyttöön, jolloin työpajamaksu on 2 €.) “Joulupostia ikäihmisille” on Simot ja Siskot -yhteisön kansallinen kampanja.
4.12. klo 16.30-19 OMPELUSEURAT Parsintapaja & Roskakatos -kollektiivi. Nähtävänä ja koettavana Roskakatos -kollektiivin maailmoja Kulosaaren sillan alta tapahtumasta Hiuskarvan varassa 24 H.
(Ohjelmamuutokset ja täydennykset ovat mahdollisia)
***
Kantin Kestävä Keskiviikko on paikka opetella yhdessä kulutuksen vähentämistä arjessa. Miten kunnostaa tai pitää huolta jo olemassa olevista vaatteista, esineistä tai rakennuksista? Tiedon ja kokemusten lisäksi aiheita lähestytään tekemisen ja taiteen keinoin.
Kantin Kestävä Keskiviikko järjestetään vaihtuvilla sisällöillä pääsääntöisesti joka kuun ensimmäinen keskiviikko klo 16.30 alkaen Kuopion museon monitoimitilassa. Luentokerroilla eri aihepiirien asiantuntijat tarjoavat vinkkejä ja neuvontaa kestävämpien ratkaisujen ja ilmastotekojen toteuttamiseen. OMPELUSEURAT luo omalla vuorollaan Kanttiin korjausolohuoneen, johon jokainen voi tulla korjaamaan rikkinäisiä tekstiilejä ja nauttimaan vaihtuvista taidesisällöistä. Vietetään yhdessä aikaa kuluttamisen sijaan korjaten ja opitaan toisiltamme. Vapaaehtoiset aktiivit neuvovat jokaiselle taitojen mukaisen korjaustyylin.
Lisätietoja OMPELUSEUROISTA Instagramista.
Kuopion kaupunginkirjaston koostaman vinkkilistan avulla kirjastosta voi lainata lisää kutakin aihetta käsittelevää kirjallisuutta. Esillä olleista kirjoista on pääkirjastolla pieni näyttely tapahtumakeskiviikon jälkeen.
Myös Kahvila Kantti palvelee herkuillaan korjausompelun tiimellyksessä!
Tapahtumiin on vapaa pääsy. (Mahdolliset luentosisällöt striimataan Kuopion museon Youtube-kanavalle.)
Kantti on tiedon, tarinoiden ja ihmisten avoin kohtaamispaikka, joka yhdistää pääkirjaston ja Kuopion museon.

Sarjakuvalukupiiri
2024-11-07 17:30 - 18:30 | Zoom
Kaipaatko nopeaa mutta monipuolista luettavaa? Haluaisitko jutella muiden kirjallisuudesta ja sarjakuvista kiinnostuneiden kanssa? Tule sarjakuvalukupiiriin!
7.11. Sarjakuvalukupiirissä käsitellään Kuopion taidemuseon Ruutujen kapina -nykysarjakuvanäyttelyn taiteilijoiden teoksia. Johdantona toimii Kutikuti-kollektiivin uusin antologia Tihku (2023) jossa on useita näyttelyssä esiintyvien taiteilijoiden sarjakuvia. Lukupiirissä tehdään nostoja taidemuseon näyttelyn taiteilijoiden julkaisuista, voit esitellä omat lempparit tai tulla kuulemaan vetäjien suosituksia.
Lukupiiri toteutetaan Kuopion kaupunginkirjaston Zoom -etäyhteydellä ja yhteistyössä vetäjinä toimivat Tero Mielonen ja Laura Kokko.
Lukupiirissä jutellaan teoksen herättämistä ajatuksista rennosti ja matalalla kynnyksellä. Sarjakuva-asiantuntemusta ei tarvita, ja mukaan voi tulla yhdelle tai useammalle kerralle. Ei ole väliä, oletko meille jo vanha tuttu vai onko tämä ensimmäinen kertasi lukupiirissä.
Lukupiiri toimii hyvin myös kirjavinkkauksena – tule kuuntelemaan keskustelua, jos haluat löytää uutta kiinnostavaa luettavaa! Etälukupiiriin voi osallistua kuka vain ja mistä päin maailmaa tahansa.
Osallistumislinkki: https://us02web.zoom.us/j/94649957647, osallistumistunnus mobiililaitteille: 946 4995 7647.

Isänpäivänä isät maksutta museoon!
2024-11-10 10:00 - 17:00 | Kuopion museo
Isänpäivän kunniaksi kaikki isät ja isäksi itsensä tuntevat saavat maksuttoman sisäänpääsyn kaikkiin Kuopion kaupungin museoihin. Museot ovat aina ilmaisia myös kaikille alle 18-vuotiaille.
Kannattaa siis kopata isä kainaloon ja tulla museoon!
Museokohteiden aukioloajat su 10.11.:
Kuopion museo (Museokatu 1) klo 10-17
Kuopion taidemuseo (Kauppakatu 35) klo 10-17
Kuopion korttelimuseo (Kirkkokatu 22) klo 10-15
****
Kantin isänpäiväbrunssi
Kahvila Kantissa on sunnuntaina isänpäiväbrunssi, joten se on avoinna vain ennakkoon varanneille ruokailijoille. Varaukset Kahvila Kantti – Varaus

Menu

Tuoreita croissanteja & talon hilloa (L)
Turkkilaista jogurttia, granolaa & marjoja (L,G, sis gluteeniton kaura)
Vohveleita & lämminsavulohitäytettä (L)
Pinaatti- fetapiirasta (L)
Manchego- juustoa & kirsikkahilloketta (L,G)
Leikkeleitä (M,G)
Marinoituja oliiveja (VE,G)
Vihreää salaattia & vinaigrettea
Vege ”feta”- pastasalaattia (VE,G)

Marjaistä täytekakkua (L)
Lykken Puijo 1963- kahvi/ haudutettua Lykken teetä
Vesi/makuvesi

Mehua

Ilmoitathan allergiat/erityisruokavaliot/ruokarajoitteet varauksen lisätiedoissa.

Taiteilijatapaaminen – Jonne Heinonen
2024-11-12 12:00 - 13:00 | Kuopion museo
Taiteilijatapaamisessa kuvataiteilija Jonne Heinonen kertoo ROM valokuvateoksestaan ja työstään sen parissa.
Taiteilijatapaamisen kesto on noin 45 minuuttia. Ohjelma sisältyy museon pääsymaksuun. Alle 18-vuotiaille museovierailu on aina maksuton.
ROM on kuvataiteilija Jonne Heinosen valokuvateos, jota hän on kuvannut Suomen romaniyhteisön parissa vuosina 2016-2024. Teos käsittelee ihmisyyttä, yhteenkuuluvuutta ja oman position ymmärtämistä taiteilijana. Kuopion museossa esitetään ennennäkemättömän suuri osa laajamittaisen projektin kuvista, joita Heinonen on kuvannut vieraillessaan romanien kodeissa ja keskuudessa ympäri Suomea, myös Pohjois-Savossa.
Näyttelykokonaisuus käsittelee Suomen romanien kulttuuria ja arkea yhteisön ulkopuolelta tulevan taiteilijan näkökulmasta. Näyttelyssä esitetään myös Heinosen uusi videoteos, joka pyrkii tuomaan esiin Suomen romanien omia ajatuksia heidän yhteiskunnallisesta asemastaan. Näyttelyn yhteydessä museon verkkosivuilla julkaistaan neljä artikkelia, joissa pohditaan romanien yhteiskunnallista asemaa, arkimuistoja sekä ROM –teoksen tekemistä yhdessä yhteisön kanssa. Artikkelien kirjoittajat ovat Mertsi Ärling, Satu Blomerus, Samuel Florin ja Jonne Heinonen.

Kiinteistölläni on muinaisjäännös. Mitä ihmettä?!?
2024-11-12 16:00 - 17:00 | Kuopion museo
Pohjois-Savossa on tuhansia arkeologisia suojelukohteita. Suurin osa niistä on suojeltu muinaismuistolailla, osa kaavoituksen keinoin. Muinaisjäännösten rauhoitus on automaattinen ja alkaa heti kun muinaisjäännös on löydetty. Muinaisjäännöksillä on vahva suojelu ja kaikki niihin koskeva kajoaminen on kielletty. Miten muinaisjäännökset tai muut kulttuuriperintökohteet vaikuttavat maankäyttöön? Mistä niistä saa lisää tietoa?
Suurin osa muinaisjäännöksistä sijaitsee yksityishenkilöiden omistamilla mailla, etenkin metsissä. Usein kuuleekin sanottavan, ettei muinaisjäännöksistä kannata ilmoittaa, koska ne estävät kaiken toiminnan. Yleensä tämä pelko on turha ja etenkin maatalouden ja metsätalouden toimenpiteet on mahdollista tehdä muinaisjäännökset huomioiden.
Tule tapaamaan Pohjois-Savon alueellisen vastuumuseon arkeologeja Kuopion museolle. Neuvomme maankäyttöön ja suojelukohteisiin liittyvissä asioissa. Tai sitten voit tulla paikalle juttelemaan arkeologiasta ihan muuten vaan! Tilaisuus järjestetään Kuopion museon monitoimitilassa ja se on maksuton.

Taidevartti: Susanna Kesänen, Omenapuu, 2024
2024-11-13 13:00 - 13:15 | KUMMA, Kauppakatu 35, Kuopio, 70100
Tällä kertaa taidevartilla on aiheena Susanna Kesäsen teos Omenapuu. Mietimme elämän kiintopisteitä, tai niiden puutetta, ja sitä kuinka vähillä vihjeillä voi rakentaa kokonaisen elämäntarinan. Tai kuinka helposti kokonaisen elämäntarinan voi unohtaa. Lisäksi vedämme hurjia yhtäläisyyksiä sarjakuva- ja elokuvakerronnan välille. Jos haluaa etukäteen valmistautua, voi lukea Kesäsen albumin ”Ja 10 muuta joita en muista”.
Taidevartilla voit nauttia taiteesta omalla tavallasi – voit joko vain kuunnella ja uppoutua teoksen maailmaan tai osallistua aktiivisesti kysellen ja kommentoiden.
Taidevartti sisältyy Kuopion taidemuseon pääsymaksuun 5/10 €, alle 18-vuotiaat ilmaiseksi ja Museokortti käy maksuvälineeksi.

Filosofiakahvila: Journalismi ja objektiivisuus
2024-11-13 17:00 - 19:00 | Kuopion museo
SnellmanEDUn Filosofiakahvilan syyskaudella jatketaan kevätkaudella 2024 aloitetulla teemalla objektiivisuus.
Kun ajattelemme, ajattelemme jotakin asiaa tai kohdetta. Suomen kielessäkin on käytössä latinan kohdetta tarkoittavasta sanasta peräisin oleva ‘objekti’ johdannaisineen. Objektiivisen ja objektiivisuuden vastinpariksi esitetään taas yleisesti subjektiivinen ja subjektiivisuus. Myöskin latinasta peräisin oleva ’subjekti’ tarkoittaa kokijaa ja tekijää, sitä joka ajattelee. Voiko se, mitä ajattelemme, olla kaikille ajattelijoille samaa – voiko meidän erillisten subjektien ajattelulla olla yhteinen objekti? Objektiivisuutta pidetään erityisesti tieteellisen tutkimuksen pyrkimyksenä. Jotkut pitänevät yhä objektiivisuutta myös ihanteena, jota tulisi tavoitella muun muassa journalismissa ja oikeudenkäynneissä ja miksei yleisemminkin kriittisessä ajattelussa. Voiko ajattelumme olla, edes joskus tai osittain, objektiivista? Jos voi, niin mitä tämä edellyttää, ja jos ei, niin miksi ei?
Keskiviikkona 13.11.2024 klo 17-19 Filosofiakahvilan puhujavieraana on Olli Seuri, Uuden Jutun perustajajäsen ja journalistiikan dosentti, aiheena Journalismi ja objektiivisuus – mahdoton yhtälö?. Tule mukaan kuuntelemaan ja keskustelemaan!
Sisältö
Syyskauden Filosofiakahvilan ajankohdat ovat:
ke 25.9. klo 17-19 Mitä objektiivisuus tarkoittaa, Inkeri Koskinen, tieteenfilosofian tutkija, dosentti, Helsingin yliopisto >>
ke 13.11. klo 17-19 Journalismi ja objektiivisuus – mahdoton yhtälö?, Olli Seuri, Uuden Jutun perustajajäsen, journalistiikan dosentti, Jyväskylän yliopisto >>
ke 11.12. klo 17-19 Kielellisen merkityksen objektiivisuus, Jaakko Reinikainen, filosofian tohtori, Tampereen yliopisto
Tilaisuus on kaikille avoin ja maksuton. Se toteutetaan yhteistyössä Kuopion museon kanssa. SnellmanEDU suosittelee ilmoittautumaan etukäteen sivuiltaan löytyvällä lomakkeella, jotta saat tiedon mahdollisista muutoksista ja tulevista tapahtumista. Kahvila Kantista voi noutaa omakustanteiset kahvit nautittavaksi tilaisuudessa. Tervetuloa jälleen Filosofiakahvilaan, sekä uudet että tutut kävijät!

Kirjakantti: Jouni Tossavaisen Kuva ja Runo -työpaja
2024-11-14 12:00 - 17:00 | Kuopion museo
Kirjakantti-tapahtuman löydät myös Kuopion museolta katukerroksen Monitoimitilasta!

Valokuvarunouden työpaja

Kuopion museo (to-pe) 14.–15.11.2024
klo 12.00–17.00.

Jouni Tossavaisen työpajakuvailu:
Kuvan ja sanan, valokuvan ja runon yhteispelillä syntyy valokuvaruno.
Valokuvarunouden työpajassa rakennetaan kirjailija Jouni Tossavaisen kuvien ja runojen pohjalta näyttelyä ja uutta mustavalkeaa kokoelmaa Museorunot, jonka lopputulokseen jokainen pajaan osallistuja voi vaikuttaa.
Näyttelyn, Valokuvarunouden manifestin (2016) ja runokokoelman mahdollisuuksien esittelyn lisäksi työpajassa vieraileva voi tuoda oman runonsa ja valokuvan, josta yhteistyössä Tossavaisen kanssa työstetään ja tulostetaan uusi teos, valokuvaruno.
Kirjailijan työpajassa saa olla mukana hetken tai kaksi päivää.
Tossavaisen valokuvarunojen kokoelmia ovat Näköala Haminavuorelle (Aviador 2022), Kuusikirja (Like 2008) ja Metsännenä (1990).

Vapaa pääsy.
Lisätiedot:
Muut työpajat: Jouni Tossavaisen Valokuvarunouden työpajat, Emmi Valveen Minizine työpajat ja Sari Hakalan Minimonotypia-työpaja – Kirjakantti
Kirjakanttiohjelma 2024 – Kirjakantti

(Jouni Tossavaisen kuva: Ari Haimi)
